ফারমার্স ব্যাংক অবশেষে সরকারি-বেসরকারি অংশীদারিত্ব বা পাবলিক প্রাইভেট পার্টনারশিপের (পিপিপি) দিকেই যাচ্ছে। ব্যাংকটিতে সরকারের শেয়ার থাকবে ৬০ শতাংশ। আর বেসরকারি উদ্যোক্তাদের শেয়ার থাকবে ৪০ শতাংশ। এ ব্যাপারে আইনি বাধা দূর হয়েছে। বাংলাদেশ ব্যাংক মঙ্গলবার (৮ মে) এক প্রজ্ঞাপনের মাধ্যমে রাষ্ট্রায়ত্ত সোনালী, জনতা, অগ্রণী ও রূপালী ব্যাংককে ‘ব্যাংক কোম্পানি আইন, ১৯৯১’ এর ১৪ক এবং ২৬ক ধারার বিধান পরিপালন থেকে অব্যাহতি দিয়েছে। ফলে ফারমার্স ব্যাংকের শেয়ার কেনার ক্ষেত্রে সরকারি ওই চার ব্যাংক এবং রাষ্ট্রায়ত্ত ইনভেস্টমেন্ট করপোরেশন অব বাংলাদেশের (আইসিবি) আর কোনও বাধা থাকলো না। এরই মধ্য দিয়ে ফারমার্স ব্যাংকের পর্ষদে রাষ্ট্রায়ত্ত ওই ৫ প্রতিষ্ঠানের একজন করে প্রতিনিধি থাকার বিষয়টিও পাকাপোক্ত হয়েছে। তারপরও ব্যাংক আস্থা ফিলে পাবে কিনা তা নিয়ে সংশয়ে আছেন সংশ্লিষ্টরা।